ŽILINA. Mesto Žilina poslalo výzvy majiteľom reklamných zariadení, ktoré boli postavené bez stavebného povolenia, alebo bez nájomnej zmluvy. Majitelia si ich mali odstrániť. Dnes pristúpilo Mesto Žilina k odstráneniu tých, ktoré neboli odstránené. "Tie, ktoré bude odstraňovať Mesto, budeme vymáhať náklady a samozrejme aj bezdôvodné obohatenie, ktoré vzniklo užívaním majetku Mesta," povedal Martin Valky, právnik Mesta Žilina.
Primátor Žiliny Ivan Harman (SDKÚ - DS) tvrdí, že na odstraňovaní takýchto reklamných plôch pracujú už tri roky. "Koncom roka 2007 mesto Žilina, prijalo VZN o podmienkach umiestňovania reklamných zariadení v meste Žilina. V roku 2008 sme nechali spracovať pasport reklamných zariadení na území Žiliny, z toho dôvodu, že v minulosti neexistovala žiadna evidencia týchto zariadení. Z tohto nám vyplynulo, že množstvo, dá sa povedať stovky takýchto zariadení sú umiestnené na čierno, bez stavebného povolenia, či nájomnej zmluvy na pozemkoch mesta," povedal Harman.
Krátko potom, ako Mesto Žilina dalo verejnú výzvu, niekto načierno postavené reklamné plochy na Košickej ceste odstránil. Mohol to byť ich majiteľ, ktorému sa ozvali médiá. "Verím, že snaha o reálne odstránenie týchto bilbordov prinúti majiteľov reklamných zariadení aby začali komunikovať s Mestom a rešpektovali tie pravidlá. Buď aby si tie bilbordy odstránili, alebo aby sa zlegalizoval ten stav, ktorý je. Uzavrela sa platná nájomná zmluva, urobilo sa stavebné povolenie," povedal Harman.
Mesto však nechce všetky bilbordy odobriť. "Musím ale povedať, že nemáme veľmi v záujme zlegalizovať plochy, ktoré sú načierno. Naozaj tých bilbordov je veľmi veľa a je to aj estetický problém a problém bezpečnosti," tvrdí Harman.
V prípade bilbordov na Košickej ceste bolo jednoznačne dokázané, že sú na mestskom pozemku a boli načierno. "Problém pri nejakom radikálnom riešení môže byť aj ten, že väčšina bilbordov, ktoré sú v meste postavené nie sú na mestských pozemkoch, ale na pozemkoch iných majiteľov. Prípadne na nevysporiadaných pozemkoch. V takýchto prípadoch má mesto sťaženú situáciu," dodal Harman.